
KELLY HUNTER

Utemmelig

Miniserie: Jetsettere


Elsker du også når drømmer går i oppfyllelse? Jetsettere er en miniserie full av romantikk, hete følelser, ekte kjærlighet, drømmer og pirrende møter. Dette er del åtte.

Kelly Hunter har alltid hatt en svakhet for eventyr, fantasiverdener og å fortape seg i en god bok. Hun har to barn, unngår matlaging og rengjøring og er ikke interessert i idrett, på tross av iherdig innsats fra familiens side. Kelly er derimot en ivrig gartner som har en forkjærlighet for roser. Kelly ble født i Australia og har reist masse. Selv om hun liker å leve og jobbe i ulike deler av verden, er det fortsatt Australia hun kaller hjemme.


«Synd løfter én, ved dyd kan andre falle»

William Shakespeare, Like for like


PROLOG

Gulvbordene i ballsalen skinte i det myke lyset fra dusinvis av antikke vegglamper. Alle dørene mot vest stod åpne ut mot verandaen. Resten av huset i hjertet av Jeddah Creek-farmen var pusset opp slik at det så ut som den kostbare overdådigheten det var. Den som hadde fått det for seg å bruke hvite smijernsdetaljer og åpne verandaer midt inne i det røde ørkenlandskapet måtte ha vært ganske sprø. Eller så var de engelskmenn og drømte om den verdenen de hadde forlatt.

Judah Blake lurte ofte på hvor lang tid det hadde tatt hans engelske forfedre å innse at folks drømmer var helt annerledes her.

Han var født og oppvokst på Jeddah Creek-gården og kjente dette barske landskapet og alle dets undere godt.

Det var den atten år gamle broren Reid som hadde foreslått en slags fest for å feire Judahs hjemkomst. Det var Judah som hadde foreslått et sosietetsball. Han ville vite hvor mye skade fengslingen hadde gjort på familiens rykte, og hva var vel bedre enn å sende ut invitasjoner til et stort veldedighetsball og se hvem som kom?

Han hadde ikke spart på noe. Uansett hva gjestene ønsket å drikke, kunne de få det her. Maten var fløyet inn sammen med cateringpersonell og musikere. En liten hær av renholdere, håndverkere og et par arrangementsplanleggere hadde brukt uken på å gjøre gården klar til å ta imot gjestene. Lagerarbeidere hadde brukt flere dager på å sette opp en parkeringsplass for alle privatflyene og helikoptrene som gjestene skulle ankomme med. Ikke alle gjestene ville være velstående. Noen ville ankomme i små helikoptre som var mer egnet til å drive kveg enn til luksustransport. Noen ville komme med familiens Cessna, villmarkens svar på en familiebil. Jeddah Creek-gården lå rett over grensen mellom Queensland og Northern Territory og var et mareritt å komme seg til med bil.

Likevel var det bare en håndfull av de flere hundre invitasjonene han hadde sendt ut som ble avslått.

Noe av velviljen kunne han tilskrive familienavnet. Faren hadde vært medlem av det engelske aristokratiet, en lavadelig baron som hadde giftet seg med datteren til en greve og flyktet til Australia for å unnslippe slektningenes skinnhellige overlegenhet. Men foreldrene var døde, den ene etter den andre, i løpet av de siste seks månedene, og Judah var nå den Blake, med alt det innebar.

Han kunne også begrunne noe av oppmøtet med det faktum at han var velsignet med et vakkert ansikt, at han enda ikke hadde fylt tretti og at han ikke var gift. Og så var han rik, rik på gamle penger, selv om hans nylig avdøde far hadde brukt opp mesteparten av dem. Han hadde også tretti milliarder dollar i nye penger, takket være to kryptovalutainvesteringer han hadde gjort på akkurat riktig tidspunkt. Han hadde forsøkt å holde det hemmelig, men i den eksklusive enprosentverdenen var det alltid noen som ville vite hvilken vei pengene fløt.

Og det var først og fremst derfor så mange mennesker hadde valgt å vise seg her i kveld. Med tretti milliarder dollar i baklommen var det tydeligvis så lett for de samme menneskene som hadde ignorert ham i mer enn sju år å tilgi ham syndene og ønske ham velkommen tilbake.

Men å få tilbake delene av Jeddah Creek-gården som faren hadde solgt, var noe han kunne gjøre noe med. Hans fødselsrett og hans trøst. Hans land, ikke Bridie Starrs.

«Ikke gjør noe overilet når du kommer ut», hadde den besøkende psykologen sagt i dagene før løslatelsen.

Som om Judah ikke hadde brukt de siste sju årene på å lære seg å kontrollere hver eneste tanke og følelse.

«Unngå beslutninger som må tas i siste liten.»

Legen hadde visst aldri opplevd at en innsatt med en kniv var på vei mot ham, raskt og hemmelighetsfullt.

«Du kommer til å lese folk feil. La tvilen komme andre til gode.»

Det kunne han bare glemme.

Bridie Starr var i besittelse av landområder som tilhørte ham, og løsningen var enkel.

Han ville ha dem tilbake.


1

«Vet du hva du skal ha på deg?»

«Jeg har ikke bestemt meg enda.» Bridie Starr stirret på sitronmarengspaien som Gert hadde laget ut av det blå, og lurte, ikke for første gang, på hvor den andre kvinnen hadde lært å lage mat. Ikke her i nærheten, det var helt sikkert. Bridie var født og oppvokst her på Devilʼs Kiss-gården. Gert kom fra Barcoo, noen hundre kilometer lenger sør. Ingen av stedene hadde en tendens til å fostre mesterkokker.

Gert kom hver fjortende dag og gjorde stedet lyst med bivoks, latter, felles matlaging og samtaler, før hun dro til nabogården i Jeddah Creek for å gjøre det samme for Blake-familien. En todagers tur til Conrad-familien i nord, og så dro Gert tilbake til hjemmet sitt og gjorde seg klar til å ta turen på nytt.

Gert var limet mellom folkene her.

«Jeg er ikke sikker på om jeg har lyst til å gå på ballet til Blake-familien», innrømmet Bridie.

«Jeg kan ikke si at jeg er overrasket.»

Og hvorfor skulle hun være det? Bridies innesluttethet var ikke akkurat noen hemmelighet.

«Men du må gå», fortsatte den eldre kvinnen raskt. «Folk lurer på hva du har tenkt å gjøre nå som Judah er tilbake. Det ville være ondskapsfullt å late som om du er redd for ham.»

«Jeg er ikke redd for ham.» Og hun ville ikke være ondskapsfull. «Det er bare det at … hvorfor måtte han arrangere et sosietetsball, av alle ting? Her ute?»

«En gang i tiden var det populært å gå på ball på Jeddah Creek-gården, men du er for ung til å huske det. De arrangerte minst ett hver sesong. Moren din elsket dem. Hun og faren din pleide å danse hele natten, og de var flinke til det.»

Bridies mor hadde forlatt verden kort tid etter at Bridie hadde satt sin fot i den. Gert var den eneste som noen gang snakket åpent om henne.

Faren snakket aldri om kona i det hele tatt.

Ok, så moren hadde elsket dans og ball. Kanskje Bridie kunne lære seg å elske det også. Hun hadde allerede svart at hun og faren skulle komme. De kunne ikke holde seg borte etter alt Judah hadde gjort for henne. Og hun måtte være presentabel, noe som ikke ville være vanskelig, med et skap fullt av sjelden brukte designerklær, alle skreddersydd til henne. De var riktignok et halvt dusin år gamle, men haute couture gikk aldri av moten. Det eneste alderen på et plagg gjorde, var å vise andre hvor lenge noen hadde vært uanstendig velstående.

Bridie syntes ikke rikdommen hennes var uanstendig, men en gang i tiden hadde hun vært modell for slike klær, og noen ganger hadde hun fått lov til å beholde dem.

«Hva pleide folk å ha på seg på disse ballene? Formelle antrekk?»

«Absolutt.»

«Medaljer og ordensbånd og sånt? Hansker til kvinnene?»

«Nei til medaljer og ordensbånd, ja til familieringer og smykker, noen ganger hansker», svarte Gert.

Bridie pustet frustrert ut mens hun forsøkte å mentalt forvandle naboen Judah til lord Judah Blake, en ekte engelsk adelsmann. «Ja vel, da. På tide å velge kjole.» Hun dro en hånd gjennom de tykke krøllene.

«Han ringte i morges og ville snakke med deg.»

«Judah?» Hun hadde unngått samtalene hans hele uken.

«Så ring ham tilbake.»

Hun nikket, vel vitende om at det ville kreve mer mot enn hun hadde. På ballet ville de i det minste være omgitt av folk, og samtalen ville ikke bli for personlig for fort.

«Du har ikke tenkt å ringe ham tilbake, har du vel?», spurte Gert.

«Nei, men jeg skal dra på ballet, kledd for å imponere, og da skal jeg snakke med ham og ønske ham velkommen hjem og overøse ham med takknemlighet og alt annet jeg trenger å gjøre. Stol på meg, Gert, jeg har en plan.»

«Flink jente,» sa den eldre kvinnen. «Ta litt pai.»

Noe var i gjære. Gert lot aldri noen spise sitronmarengspai før den var avkjølt, men hun skar opp et stykke til Bridie.

Den eldre kvinnen satte det gjennomborende blikket i henne. «La oss få orden på dette, kronbladet mitt.»

Kronbladet … Dette var ille. Verre enn den gangen da Bridie hadde brukt den gigantiske Limoges-vasen som frisbee-mål … og truffet.

«Hva skal du ha på deg?»

*

Judah stod i den ene enden av verandaen og så på mens gjestene strømmet ut i natten for å snakke i rosende ordelag om landskapet de hadde fløyet over for å komme hit, og om skjønnheten i det gamle, viktorianske toetasjes huset midt i ingenmannsland.

«Jeddah Creek-gården, for et fantastisk sted.»

«Judah, du ser så bra ut.»

Og de virkelig modige: «Jeg savner foreldrene dine og kondolerer».

Broren var et sted der inne, ti år yngre og nesten en fremmed. Reid hadde drevet Jeddah Creek i de fire månedene som hadde gått mellom farens død og Judahs hjemkomst, og han hadde gjort en god jobb.

Gutten, mannen, hadde et sterkt nettverk av skolevenner. Mange av Reids venner var her i kveld, og han håpet inderlig at de kunne holde seg i skinnet. Kanskje han burde ta en prat med det dyre barpersonalet som arrangørene hadde insistert på å hyre inn. La dem få vite at det var deres jobb å overvåke alkoholinntaket til gjestene, unge som gamle, ikke hans.

Så dukket Reid opp ved siden av ham med et søkende blikk.

«Hun er ikke her enda. Hun lovte at hun skulle komme», sa Reid.

«Hvem?»

«Bridie.»

Det fantes bare én Bridie i Judahs univers, og han hadde prøvd å få til et møte med henne i flere dager. Så langt hadde hun ikke engang vært så høflig å ringe ham tilbake. «Kanskje hun hadde en viktig avtale et annet sted.»

«Ikke Bridie. Hun er praktisk talt innesluttet. Nektet å forlate Devilʼs Kiss-gården i flere år etter hendelsen, og selv nå må hun mote seg opp til å gå ut.»

«Da er det kanskje det hun driver med.» Han likte ikke tanken på at Bridie ikke utnyttet friheten sin. Han hadde ofret friheten sin for hennes. Det minste hun kunne ha gjort, var å gjøre det beste ut av mulighetene sine.

«Jeg vet at hun var bekymret for at alle skulle sladre om henne og deg», fortsatte Reid. «Hun gledet seg ikke til den delen. Hun er fotograf nå», fortsatte Reid.

Det visste han.

«For det meste landskapsbilder herfra. Jeg tok henne med opp i helikopteret for en måneds tid siden. Det endte med at vi tok av døren og rigget opp en sele slik at hun kunne lene seg ut og ta bilder fra luften. Jeg har ikke sett dem enda, men hun sa at de ble veldig bra.»

Det ble de.

Hvorfor hadde hun ikke ringt tilbake?

Bridie lå mellom ham og broren i alder. Hun var tjuetre år nå, ingen uvitende jente. Ville han i det hele tatt kjenne henne igjen? Av alle bildene han hadde fått tilsendt de siste sju årene, var det ikke ett eneste av henne.

«Sørg for at vennene dine ikke drikker for mye i kveld. Det siste vi trenger er en hendelse.»

«Jeg vet det. De vet det. Det kommer ikke til å skje noe.»

Hvordan kunne tenåringsbroren være så sikker?

Det virket som om Reid leste tankene hans, for han smilte. «Ryktet ditt går foran deg, mann. De kommer til å oppføre seg.»

«Gir det deg problemer? Ryktet mitt?»

Reid trakk på skuldrene. «Ikke her ute.»

«Hva med da du gikk på skolen?»

Nok et skuldertrekk. «Da slapp jeg å være venn med finværsfolk. Det var det pappa pleide å si.» Han myste østover. «Det der kan være dem. Jeg vet ikke hvorfor jeg forventet at de skulle komme den lange veien rundt, når det er så mye raskere å kjøre tvers over.»

Judah ventet mens den tynne støvspiralen i horisonten ble til en sky, og en støvete bil kom til syne. Det var vanskelig å vite hva han følte når følelsene var så fastlåste, men dette var ikke tidspunktet for å miste kontrollen han hadde brukt så mange år på å bygge opp.

Hvorfor skulle hun ikke selge? Hun hadde ikke gjort noe med jorda hun nå eide. Den bare lå der og ventet på å bli tatt tilbake.

Av ham.

Tross alt stod hun i gjeld til ham.

*

Det tok femten minutter før Tom Starr og datteren stanset foran ham, og om Judah hadde syntes Bridie var utrolig vakker før, var det ingenting mot sånn hun så ut nå.

Kjolen dekket henne fra halsen til knærne og var dyp skumringsblå. Det eneste tilbehøret var en liten, svart veske som hun grep så hardt rundt at knokene hvitnet.

Hun klarte knapt å se på ham.

«Takk for at dere kom.»

Hun kikket forskrekket opp, og han ble dratt inn i blikket hennes. Forsvant inn i minner han ikke ønsket å dvele ved.

Hun kremtet. «Jeg ville ikke ha gått glipp av dette. Takk for at du inviterte oss.»

For noen vakre løgner.

Han hadde lyst til å strekke ut hånden og se om håret hennes føltes like silkemykt som det så ut.

Han ville eie denne kvinnen som aldri hadde vært hans, som han knapt kjente bortsett fra i fantasiene han hadde skapt i hodet. Han ville ha faren sin tilbake, og få en forklaring på alle bildene hun hadde sendt ham måned etter måned, og fremfor alt ville han vite hvorfor hun hadde kjøpt det han hadde krav på. Hadde hun virkelig trodd at han ikke ville kreve det tilbake?

Men det han egentlig ønsket seg, var en pause fra henne, slik at han kunne gjenvinne fatningen han hadde mistet i det øyeblikket hun så ham i øynene. «Reid, kan ikke du vise Bridie hvor hun kan stelle seg, og så kan du hente noe å drikke og en tallerken med mat til henne.» Barnevakt, kunne han like gjerne ha sagt, men Reid virket klar for rollen, og Bridie så takknemlig ut.

Han så dem gå og husket hvordan hun som sekstenåring hadde gått på catwalken i Paris og prydet forsiden av Vogue.

Det var fortsatt synlig.

Så løftet han blikket og gjorde seg klar til å hilse på faren. «Tomas.»

«Velkommen hjem», sa den eldre mannen. «Jeg er lei for at foreldrene dine ikke er her for å ta imot deg.»

«Det er jeg også.» Da han dro, hadde han aldri forestilt seg at de skulle være døde før han kom tilbake. «Kanskje du kan fortelle meg hva som skjedde med min fars forretningssans og hvorfor han praktisk talt var konkurs da han døde.» Og hvorfor ingen hadde fortalt det til Judah, og hvorfor Tomas hadde hjulpet Reid på gården på alle mulige måter.

«Er du sikker på at du vil snakke om det her? Vi kan avtale et møte.»

«Jeg har prøvd å få til et møte med datteren din hele uken, Tom. Ingen svarer, og jeg er utålmodig.»

Den eldre mannen så forundret ut. «Hvorfor ringe Bridie? Hun vet jo ingenting om din fars forretninger.»

Men det var ikke Tom Starrs navn som stod på skjøtet, det var Bridies. «Hva skjedde med faren min?» Nå kunne han i det minste få litt informasjon fra den eldre mannen. «Før han døde, ga han slipp på ting han hadde satt pris på hele livet. Slektslinjer fra kveg. Familiejuveler. Landområder.»

«Sorg.» Den eldre mannen svelget tungt. «Sorgen og sinnet over måten du ble behandlet på, slukte faren din med hud og hår. Etter at du ble dømt, drakk faren din mer. Det gjorde jeg også, og vi drakk ofte sammen. Jeg hadde nok av skam å drukne, og han hadde en sønn som hadde beskyttet de forsvarsløse og betalt en urettferdig pris for det. Faren din sa hele tiden at de dyktige advokatene hans ville finne grunnlag for å anke, og jeg bare ba til Gud om at det ville skje, men det skjedde aldri.»

Grunn til å anke. For en vits. Heller ikke prøveløslatelse hadde fungert for ham.

Kanskje det hadde noe med selvsikkerheten hans å gjøre.

«For et par år siden gjorde jeg den feilen at jeg fortalte faren din at det var jeg som trykket på avtrekkeren», sa Tom.

Judah stivnet til. «Vi hadde en avtale. Vi sverget på at det skulle forbli mellom deg og meg. Ingen andre.» De hadde gjort det for å beskytte Bridie. For at et barn skulle ha sin eneste forelder ved sin side og få hjelp til å rydde opp i livet sitt. «Du sverget.»

En mann var bare så god som sitt ord.

«Jeg tenkte det ville hjelpe hvis han visste det.»

«Gjorde det det?»

«Nei. Han ble enda mer bitter og likegyldig.»

«Hvem andre fortalte du det til? Vet Bridie at du trykket på avtrekkeren?»

«Ingen. Ingen andre vet hva som skjedde den kvelden. Jeg vurderte det, men nei.»

«Hvorfor ikke?» Det klødde i ham etter en krangel, og han visste ikke hvorfor. Hvorfor var det faren hans som måtte bære sannheten, og ikke Bridie også? Hun var jo voksen nå, ikke sant? Ikke lenger det skrekkslagne, ødelagte barnet.

«For å beskytte Bridie. Hun ville tatt sannheten tungt.»

Beskytte Bridie. Det var grunnen til at han hadde tatt på seg skylden hele veien til fengselet. Han hadde arrogant trodd at straffen ikke ville bli lang. Hadde hatt de beste advokatene som kunne kjøpes for penger. Han hadde aldri drømt om at han skulle tilbringe flere år i fengsel for sine påståtte synder, eller at begge foreldrene skulle være døde før han slapp ut.

Beskytt de uskyldige barna.

Hvordan kunne det være galt?

«Faren min hadde nesten ingen penger igjen da han døde. Han hadde solgt unna jord. Du var vennen hans, eller prøvde å være det. Hva skjedde?»

«Han begynte å spille poker. Det var vel for å ha noe annet å gjøre enn å sitte og sture. Han forsøkte å få meg interessert, men jeg er en elendig pokerspiller, og innsatsen var for høy for meg. Det viste seg at faren din heller ikke var noen god pokerspiller. Jeg hjalp ham ut av gjeldsknipen et par ganger. Tok opp et lån, men til slutt hadde jeg ikke mer å gi uten å miste Devilʼs Kiss. Jeg vet at han fikk mer penger fra et sted, men det var ikke fra meg.»

Det var noe sant i det den eldre mannen sa. «Hvor mye ga du ham?»

«Det angår ikke deg, gutt. Å gi betyr å gi. Jeg ber ikke om å få det tilbake.»

«Og du har ingen anelse om hvorfor navnet til datteren din står på noen av skjøtene til Jeddah Creek-gården?»

Han ble møtt av stillhet. En sjokkert stillhet som ikke kunne forfalskes. «Det vet jeg ikke noe om.»

Interessant.

«Jeg har ingen anelse om hvordan Bridie fikk navnet sitt på skjøtene,» sa Tom. «Men jeg gjetter på at hun kjøpte dem av faren din fordi han hadde spillegjeld å betale som han ikke ville at moren din skulle få vite om. Bridie er ikke verdslig. Hun higer ikke etter makt, penger eller berømmelse, men hun har, eller hadde, oppsparte penger fra tiden som modell og hun arvet penger fra moren. Hun har ingen venner, men hun har et godt hjerte, og hun står i gjeld til deg, det gjør vi begge to, så vær så snill å høre på henne når du spør hvorfor hun har skjøtene.»

«Ja, det ville jeg gjort hvis hun hadde ringt tilbake.»

«Jeg vet at du har lagt igjen beskjeder til henne. Jeg oppfordret henne til å svare deg, men Bridie kan bruke lang tid på å forplikte seg til å gjøre ting. Frykten kan lamme henne. Og jeg vet at folk tror at jeg syr puter under armene på henne, og det gjør kanskje jeg også, men hun kom ikke helskinnet tilbake fra den turen, Judah, det gjorde ingen av oss, og det har vært en lang vei tilbake til en noenlunde normal tilværelse for henne. Hun gjør sitt beste her i kveld, og hun gjør det for deg, så ikke …»

«Ikke hva? Vend meg mot henne? La sinnet mitt gå ut over henne? Hvorfor skulle jeg gjøre det når jeg har brukt mer enn sju år på å hjelpe deg med å beskytte henne?»

«Jeg skulle akkurat til å si døm henne», sa den eldre mannen trett. «Du er sint fordi det har kostet deg for mye å hjelpe oss, å beskytte henne, og det skjønner jeg. Gudene skal vite at jeg aldri kan gjøre gjengjeld. Men ikke døm datteren min på samme måte som du har all rett til å dømme meg. Hun har ikke et eneste svikefullt ben i kroppen. Du skal få se.»

*

Bridie klarte ikke stanse skjelvingen som spredte seg i hendene. Å holde en drink i hånden var helt uaktuelt. Å holde noen andre i hånden kunne kanskje ha roet henne, men det hadde hun ikke gjort siden hun var liten og holdt faren, tanten eller Gert i hånden.

Paret som stod ved siden av henne, begynte å snakke om landskapet de hadde fløyet over for å komme hit, og Bridie kastet seg på med litt lokalkunnskap og fikk vite at de var fra Sydney og foreldrene til en av Reids venner. Deretter kunne hun snakke om Reids flytimer og flysertifikat, og hvordan de av og til brukte droner istedenfor helikoptre. Reid kunne styre dem, og det kunne hun også.

I løpet av ti minutter hadde hun småpratet mer enn hun hadde gjort på et halvt år, men hendene hadde sluttet å skjelve, og holdningen føltes ikke fullt så stiv. Hun følte seg nesten avslappet. Som om hun virkelig kunne blande seg med en ukjent gruppe mennesker og gjøre det bra.

Så satte orkesteret i gang, og Judah inntok dansegulvet med en kvinne som var gammel nok til å være bestemoren hans og rik nok til å ha ringer på alle fingre og perler rundt halsen uten å bry seg om det så overdrevet ut.

Paret ved siden av henne tok avskjed og satte også kursen mot dansegulvet, og hun lurte på om Reid var klar for å holde en velkomsttale til broren sin, og om hun ville bli bedt om å si noe hun også. Var det en slik velkomst hun burde tenke på? En storslått offentlig gest for å sementere sin lojalitet til mannen som hadde reddet livet hennes?

Det var ikke noe vann på drikkebrettet som servitøren hadde satt foran henne, så hun tok et glass champagne mens hun prøvde å ikke se ut som veggpryd i Givenchy-kjolen og Jimmy Choo-skoene.

Judah satte blikket i henne og smilte da han kom mot henne. Han ba ikke om å få ta glasset fra henne, bare tok det, satte det på et bord i nærheten og strakte ut hånden.

«Dans med meg.»

Det var ikke et spørsmål.

Hun tok hånden hans, hennes var kald, hans varm, og lot som om hun var tilbake på catwalken i Paris med alles øyne rettet mot seg. En gang i tiden hadde hun likt å stå modell for vakre klær. Hadde elsket å vise seg frem på catwalken, grasiøs og selvsikker, og late som om hun var en danser eller Audrey Hepburn eller Coco Chanel. Judah snudde seg mot henne og la håndflaten sin mot midjen hennes.

«Jeg kan ikke danse vals», hvisket hun panisk. Til tross for at Gert sa at faren hennes hadde vært litt av en danser i sin tid, hadde han aldri tatt seg tid til å lære datteren denne ferdigheten. «Jeg har aldri lært det.»

«Da svaier vi bare fra side til side som halvparten av de andre parene. Jeg bryr meg ikke.» Han trakk henne inn til seg, og duften av eukalyptus og noe veldig maskulint drev mot henne. «Legg hånden din på overarmen min.» Han holdt forsiktig fast i den andre hånden hennes, og hun gjorde som han sa.

Hun var vant til kraftige menn med masse muskler og lite fett, men Judah var på et helt annet nivå. «Hva har de gitt deg å spise?»

«Grisefôr.»

«Beklager. Maten i kveld er utmerket.»

«Du har ikke spist noe.»

Hvordan visste han det? «Vel, den ser bra ut.»

«Det gjør du også. Men det vet du jo allerede.»

«Ja, det vet jeg. Jeg kledde meg i finstasen fordi jeg ville hedre velkomstfesten din ved å se så stilig ut som mulig.»

«Jeg likte bildene du sendte.»

Ett i måneden, hver måned, etter at han dro. Hun kjente blikket hans, men nektet å se på ham. «De første var ikke særlig gode.»

Hun kjente at han trakk på skuldrene. «For meg var de det.»

«Jeg sluttet nesten å sende dem. Du skrev aldri tilbake.»

«Hva ville du at jeg skulle si?»

Enda et spørsmål hun ikke hadde noe svar på, men musikken fortsatte å spille og føttene fortsatte å bevege seg, og kanskje trengte de ikke å si noe. Han var hennes beskytter, og han hadde betalt en høy pris for å påta seg den rollen og ofret friheten sin for at hun skulle få sin.

«Du har ikke svart på noen av samtalene mine,» sa han.

«Jeg … vet det.»

«For opptatt eller for redd meg?»

Hun kastet et blikk på ham De øynene … mosegrønne, omkranset av en mørk marinegrå kant. Øyne som alltid hadde fått henne til å tenke at han var kraftfull og en perfekt match for den ville Jeddah Creek-gården.

Han hadde drept en mann som hadde forfulgt henne. Dratt henne ut av det trange, bekmørke bagasjerommet hun var fanget i, og levert henne trygt i armene på faren. Han hadde havnet i fengsel på grunn av det, og hun skyldte ham sannheten.

«Først var jeg redd for alt og alle. Skygger fikk meg til å skvette. Andre mennesker fikk meg til å skutte meg. Jeg kunne knapt forlate rommet mitt. Og så en dag ropte faren min til meg fra den andre siden av soveromsdøren. Han sa: «Det er Judah som sitter i en celle og stirrer i veggen, Bridie, ikke du. Hva tror du han synes om å kaste bort friheten sin på noen som nekter å leve?»

«Faren din er en klok mann.»

«En uke senere gikk jeg ut på kjøkkenet for å spise frokost. Noen uker senere kom jeg meg til bakdøren og gikk ut på verandaen. Jeg tok et bilde og sendte det til deg. I sju år, seks måneder og to dager har jeg tenkt på at du ofret friheten din for mitt liv. Det fikk meg til å gå ut av komfortsonen min og fortsette å gå. Så er jeg redd for deg? Nei, men jeg har i årevis brukt deg som en pådriver for å møte frykten min. Følelsene mine for deg er kompliserte.»

«Det kan man si», mumlet han.

Hun hadde ikke noe mer å si.

Han trakk på skuldrene. «Som du sa, det som er mellom oss, er komplisert.»

Hun så seg rundt i den glitrende ballsalen fylt av Australias vakre og velstående mennesker og lurte på om noen av dem gikk med frykten som en konstant følgesvenn, slik som henne. «Jeg er glad for at du er tilbake. Jeg svarte ikke på telefonene dine fordi jeg ville fortelle deg det ansikt til ansikt. Takk for at du reddet meg.»

Hun følte spenningen i ham og så den lille flammen av seksuell interesse i blikket. Det hadde hun sett før, men ikke fra ham, aldri fra ham.

Og hun var kanskje ikke redd for ham, men hun var redd for hva som kunne skje med en mann med for mye oppdemmet begjær og for lite selvkontroll.

Så løsnet Judah grepet og tok et steg bakover, og plutselig kunne hun puste igjen, selv om hendene var for klamme og kroppen for varm.

«Min far solgte landområder til deg i sitt siste leveår. Ja eller nei?»

«Ja.» Hun hadde gruet seg til denne delen av samtalen. «Det er komplisert. Pengene gikk ikke alltid direkte til ham. Noen ganger betalte jeg regninger for ham i stedet.»

«Du mener spillegjeld.»

«Jeg spurte ikke. Men ja, sannsynligvis.»

«Jeg vil ha det landområdet tilbake. Jeg betaler det du betalte. Mer, hvis det er det du vil ha.»

«Nei, du forstår ikke.»

«Dobbelt så mye som du betalte. Jeg vil ha det tilbake.»

«Judah, du forstår ikke. Det er ikke til salgs. Du kan …»

«Kan jeg få deres oppmerksomhet, alle sammen?» Stemmen hans runget ut over ballsalen, stoppet musikk og bevegelse og vendte alles blikk mot dem. Armen hans rundt livet hennes var som et bånd av stål som holdt henne på plass- Hva holdt han på med?

«Først vil jeg ønske dere alle velkommen hit i kveld. Jeg setter pris på at så mange av dere har brukt tid og krefter på å komme hit. Velkommen til Jeddah Creek-gården. Jeg håper dere liker gjestfriheten og kontaktene dere knytter her i kveld.»

En kelner kom bort til dem med et brett fullt av drinker, og han tok et glass og ga den til henne før han tok et til seg selv. «For det andre vil jeg gjerne presentere en spesiell kvinne for dere alle. En kvinne som dere utvilsomt har hørt navnet på i forbindelse med min virksomhet, selv om dere ikke har møtt henne personlig. En kvinne med en sjelden medfølelse og motstandskraft. En som har sett det mørkeste menneskeheten har å by på, men som likevel har klart å beholde sin forstand og godhet.»

Han kunne umulig mene henne.

«En person som inspirerte meg til å se utover istedenfor innover, i en tid da alt jeg kunne se var betongvegger og fengselsgitter. En pionérsjel, med en visjon om å slå sammen to store bondefamilier og to ikoniske eiendommer for å muliggjøre flere bevaringsprosjekter og videre forvaltning av jorden vi er så glade i. Mine damer og herrer, vennligst hev glassene for Bridie Starr.» Han smilte til henne. «Min fremtidige kone.»

Hva sa han?

Kone? Hvilken kone? Hadde han gått fra vettet i fengselet? Litt galskap i tillegg til den imponerende og fine fysikken?

«Smil. Folk kommer til å se på deg og tro at vi ikke mener alvor.» Han skålte med henne. «For oss.»

«Hvilket oss?» hveste hun bak de gylne boblene. «Hva er det egentlig du tror du holder på med?»

«Jeg får landområdet mitt tilbake.»

«Ved å gifte deg med meg?» Hun lo. Noen øyeblikk senere hadde en kelner båret glassene bort, og de danset igjen, mens tankene virvlet rundt og kroppen fulgte etter. «Klarer du å være mer fornærmende?»

«Du nektet å selge. Hva trodde du jeg kom til å gjøre?»

«Å, jeg vet ikke. Du kunne ha ventet to sekunder til og lyttet til hva jeg hadde å si. Det kunne du lett ha gjort, men nei, rett til utpressing og tvang og ekteskap? Er du gal?» Hun gikk nærmere og la leppene mot øret hans. «Den eneste grunnen til at jeg kjøpte landområdet, var at jeg ikke ville at faren din skulle selge det til noen andre. Jeg beskyttet det mot skade slik at jeg kunne gi det tilbake til deg, fordi jeg står i gjeld til deg.» Hun trakk pusten dypt og lot sinnet komme til syne. «Jeg var to sekunder unna å gi det til deg. Din store idiot.»

